กระโดดช่วย 'กู้-โอนบ้าน'
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ดิ้นช่วยลูกค้าซื้อบ้านทุกทาง แบงก์ขอจดจำนองเสาร์อาทิตย์ เชื่อเอกชนแบกค่าโอนแทนคนซื้อหลังจบมาตรการรัฐ
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า ธนาคารอาจมีการหารือกับผู้ประกอบการอสังหาริมทรัพย์บางรายเพื่อตกลงช่วยเหลือค่าโอนบ้านให้กับลูกค้าหลังสิ้นสุดมาตรการในสิ้นเดือน มี.ค.
“ตอนนี้อาจมีลูกค้าบางรายที่โอนไม่ทันสิ้นเดือนนี้ จึงต้องมีมาตรการช่วยลูกค้าหลังจากนี้ แต่ตอนนี้ธนาคารก็ผ่อนผันให้สำหรับลูกค้าที่บ้านสร้างเสร็จไปแล้ว 90% ให้โอนได้ก่อน” นายชาติชาย กล่าว
นายชาติชาย กล่าวว่า หากรัฐบาลขยายระยะเวลามาตรการออกไปอีกเล็กน้อยก็พอจะช่วยลูกค้าให้โอนทัน แต่ถ้าไม่ขยายก็อาจมีบางรายที่โอนไม่ทัน ซึ่งธนาคารก็ได้พยายามทำงาน และเร่งโอนให้กับลูกค้าอยู่แล้ว สำหรับลูกค้าที่เอกสารพร้อม คิดว่าไม่น่ามีปัญหา
นายชัยนันท์ ลภิธนานุวัฒน์ ผู้ช่วยกรรมการผู้จัดการใหญ่ ธนาคารนครหลวงไทย กล่าวว่า ขณะนี้ธนาคารได้ทำหนังสือถึงธนาคารแห่งประเทศไทย (ธปท.) ขอให้ธนาคารสามารถทำธุรกรรมจดจำนองหรือนิติกรรมสัญญาให้กับลูกค้าได้ในวันเสาร์ และวันอาทิตย์ เนื่องจากสำนักงานที่ดินจะเปิดทำการในวันเสาร์และอาทิตย์ที่ 20, 21, 27, 28 มี.ค. เพื่อรองรับลูกค้าที่ต้องการโอนบ้านในช่วงนี้ ไม่มีวันหยุด แต่จนถึงขณะนี้ยังไม่ได้รับหนังสือกลับมาจากผู้บริหาร ธปท. 
นายชัยนันท์ กล่าวว่า ธนาคารได้คุยกับผู้ประกอบการอสังหาริมทรัพย์ บางรายบอกว่าหลังจากเดือนนี้จะช่วยจ่ายค่าโอนบ้านให้กับลูกค้าในบางส่วนสำหรับลูกค้าที่ซื้อบ้านหลังใหม่ เพื่อเป็นการกระตุ้นตลาด คาดว่าสมาคมธุรกิจบ้านจัดสรร และสมาคมบ้านและคอนโด จะร่วมมือกันหลังเดือนนี้ โดยที่ธนาคารไม่ต้องเข้าช่วยเหลือ
อย่างไรก็ดี คาดว่าจะสามารถโอนบ้านให้ลูกค้าได้หมด คาดว่าปริมาณสินเชื่อเดือนนี้จะมากกว่าช่วงเดียวกันปีก่อนถึง 3 เท่า
นายขรรค์ ประจวบเหมาะ กรรมการผู้จัดการธนาคารอาคารสงเคราะห์ (ธอส.) กล่าวว่า ได้ออกคำสั่งไปยังทุกสาขาในเขตกรุงเทพฯ และปริมณฑล ให้เปิดให้บริการลูกค้าในช่วงวันหยุดเสาร์อาทิตย์ที่ 2728 มี.ค.นี้ เพื่อเร่งอนุมัติสินเชื่อให้ลูกค้าให้แล้วเสร็จทันวันสิ้นสุดมาตรการอสังหาริมทรัพย์
นายอิสระ บุญยัง นายกสมาคมธุรกิจบ้านจัดสรร กล่าวว่า การที่รัฐมีแนวคิดที่จะขยายมาตรการกระตุ้นธุรกิจอสังหาริมทรัพย์ออกไป เนื่องจากสถานการณ์การเมืองในเดือน มี.ค. ซึ่งเป็นเดือนสุดท้ายที่จะใช้มาตรการไม่เอื้ออำนวยต่อการซื้อขายบ้านนั้น ถือเป็นแนวคิดที่ดี ไม่ว่าจะเป็นการขยายเวลาระยะสั้นหรือยาวก็ตาม เพราะจะทำให้คนที่ยังลังเลไม่กล้าตัดสินใจซื้อมีเวลาที่จะตัดสินใจ
ลูกค้าใหม่ที่เข้ามาซื้อในช่วงเดือนนี้ อาจจะยังลังเลและไม่กล้าตัดสินใจซื้อ เพราะห่วงปัญหาการเมืองจะมีผลกระทบกับการก่อหนี้ระยะยาว และยังไม่แน่ใจว่าโอนทันใช้สิทธิมาตรการหรือไม่ หากขยายเวลาออกไปอีกจะทำให้มีการซื้อขายเพิ่มขึ้น 
เพราะขณะนี้สถานการณ์การเมืองก็เริ่มคลี่คลายไปในทิศทางที่ไม่น่าจะเกิดความรุนแรง ทำให้ผู้ประกอบการและผู้ซื้อเริ่มคลายกังวลไประดับหนึ่ง
“หลังจากประเมินสถานการณ์การเมืองแล้วไม่น่าจะเกิดความรุนแรงทำให้ผู้ประกอบการเริ่มขยับทำการตลาด ออกแคมเปญเร่งโอน และเปิดตัวโครงการใหม่อีกครั้ง ถ้ารัฐขยายเวลามาตรการให้จะทำให้เกิดการซื้อขายเพิ่มขึ้น” นายอิสระ กล่าว
นายอนุวัฒน์ เมธีวิบูลย์วุฒิ อธิบดีกรมที่ดิน กล่าวว่า กรมที่ดินได้เสนอคณะรัฐมนตรีเพื่อขยายเวลาทำการในวันเสาร์อาทิตย์ที่ 2021 มี.ค. และวันที่ 2728 มี.ค. เพื่อจดทะเบียนโอนบ้านให้ทันกับมาตรการที่จะหมดในวันที่ 28 มี.ค. ซึ่งตรงกับวันอาทิตย์ เพื่ออำนวยความสะดวกแก่ประชาชนถึงวันสุดท้ายของมาตรการ
อย่างไรก็ตาม การขอทำงานในวันที่ 2021 มี.ค. คงไม่ทันแล้ว เพราะ ครม.ได้งดประชุมไป จึงต้องเสนอต่อ ครม.สัปดาห์หน้า
ส่วนการเสนอให้ขยายมาตรการออกไปเพื่อชดเชยในช่วงที่มีการชุมนุมนั้น อธิบดีกรมที่ดินกล่าวว่า ถ้าจะขยายมาตรการออกไปจะต้องเสนอ ครม. และเมื่อเห็นชอบจะต้องออกกฎกระทรวงซึ่งต้องใช้เวลา 1 เดือนครึ่ง และออกพระราชกฤษฎีกาที่ต้องใช้เวลาอีก 3 เดือน ถึงจะมีผลบังคับใช้ได้ จึงไม่ทันกับมาตรการที่จะหมดอายุในวันที่ 28 มี.ค.นี้